વિક્રમ સંવત ર૦૭૩ના નૂતન વર્ષના સુપ્રભાતે આપનો રાશિ અધિપતિ શુક્ર વૃશ્ચિક રાશિ અને બીજા ભાવેથી ભ્રમણ શરૂ કરી આગળ વધતાં વર્ષના અંતે કન્યા રાશિ અને બારમા ભાવે જોવા મળે છે. જ્યારે ધનેશ મંગળ નવા વર્ષના આરંભમાં ધન રાશિ અને ત્રીજા ભાવેથી પોતાની મુસાફરી આગળ વધારે છે અને પોતાની આગવી ગતિથી આગળ વધતા વર્ષાંતે કન્યા રાશિમાં બારમા ભાવે જોવા મળે છે. જ્યારે પરાક્રમેશ ગુરુ વર્ષારંભે કન્યા રાશિથી અને બારમા ભાવેથી પોતાનું ભ્રમણ શરૂ કરી આગળ વધતાં એક ભાવ બદલીને તુલા રાશિ ને દેહભાવે જોવા મળે છે. જ્યારે ભાગ્યેશ બુધ કર્મેશ ચંદ્ર અને લાભેશ સૂર્ય વર્ષના આરંભે તુલા રાશિ અને દેહભાવેથી પોતાની ગતિ અનુસાર ભ્રમણ શરૂ કરે છે અને આગળ વધતા સૂર્ય અને બુધ સમગ્ર રાશિચક્ર પૂર્ણ કરી ફરી તે જ રાશિ અને તે જ ભાવે જોવા મળે છે જ્યારે ચંદ્ર રાશિચક્રનાં અનેક ચક્કરો કાપી વર્ષના અંતે તુલા રાશિને દેહભાવે જોવા મળે છે.